Í dag er ár frá því að gríðarmiklir gróðureldar kviknuðu í bakgarði höfuðborgarsvæðisins í Heiðmörk, eftir mikla þurrka. Auður Kjartansdóttir, framkvæmdastjóri Skógræktarfélags Reykjavíkur, segir að á þessu ári sem liðið er hafi verið unnið að því að draga úr hættu á slíkum eldum og skerpa á viðbragðsáætlunum.
Það sem við höfum verið að gera er að kortlega burðarþol stíga, auka aðgengi að slóðum og stígum fyrir viðbragðsaðila. Við erum að kortleggja flóttaleiðir og við erum einnig að leggja áherslu á að fjarskiptamál verði bætt. Það var mikið vandamál á síðasta ári að viðbragðsaðilar gátu ekki átt samskipti sín á milli á brunasvæðinu.
Þetta hefur væntanlega verið óþægileg vakning um að bæta þessar áætlanir?
Já. En gróðureldahætta er ekki ný af nálinni og þetta tengist veðurfari viðkomandi vetrar og snjóalögum sem þessi hætta getur skapast
Svæðið sem brann í fyrra var rúmlega sextíu hektarar, sem jafngildir álíka mörgum fótboltavöllum í fullri stærð. Auður segir að það hversu hvasst var og að eldur fór hratt yfir, hafi forðað altjóni á gróðri.
Við sáum á síðasta ári að það voru teinungar að koma upp af birkiplöntum. En þar sem gróður var mjög ungur þá er talið að mikið hafi drepist. Og það má segja að það hafi verið mkil mildi að aðal stígakerfið okkar eiginlega sitt hvoru megin við brunasvæðið yrði ekki eldinum að bráð. Við fögnum því að sumarið er að koma, fuglalífið að hefjast og tökum fagnandi á móti útivistargestum.